D O H O D A

medzi Švajčiarskou konfederáciou

a

Rakúskou republikou

O ZRIADENÍ A ČINNOSTI MEDZINÁRODNÉHO CENTRA PRE ROZVOJ MIGRAČNEJ POLITIKY (ICMPD) VO VIEDNI 

z 1. júna 1993

	zmenená Dohodou medzi Švajčiarskou konfederáciou, Rakúskou republikou a Maďarskou republikou o zmene a predĺžení platnosti podpísanej Dohody o zriadení a činnosti ICMPD z 27. marca 1996 a Dohodou medzi Švajčiarskou konfederáciou, Rakúskou republikou a Maďarskou republikou o zmene Dohody o zriadení a činnosti ICMPD z 26. apríla 1996, ako aj Dohodou medzi Švajčiarskou konfederáciou, Rakúskou republikou, Maďarskou republikou, Slovinskou republikou, Českou republikou, Švédskym kráľovstvom, Bulharskou republikou, Chorvátskom republikou a Poľskou republikou o tretej modifikácii Dohody o zriadení a činnosti ICMPD z 25. júna 2003 

Článok 1	Ciele dohody

	V posledných rokoch vzrastá tok nelegálnej migrácie osôb v smere od juhu na sever, ktorý je navyše umocňovaný novovznikajúcimi migračnými pohybmi, ku ktorým dochádza v smere od východu na západ. Opatrenia týkajúce sa vstupných kontrol vykonávané jednotlivými štátmi sú síce nevyhnutné, nepostačujú však na to, aby udržali rozsah a zloženie migračných prílivov na takom stupni, ktorý by zodpovedal predstavám zmluvných strán. Preto je potrebné prioritne riešiť otázku vypracovania a realizácie dlhodobých stratégií, ktoré by fenomén migrácie zvládli. Cieľom týchto stratégií je umožniť včasné rozpoznávanie, boj so skutočnými príčinami migrácie, harmonizácia opatrení týkajúcich sa vstupnej kontroly a koordinácia postupu v cudzineckej, azylovej a utečeneckej politike.

	Cieľom dohody je prehlbovanie medzinárodnej spolupráce v oblasti migračných politík a výskum v týchto oblastiach.

Článok 2	Medzinárodné centrum pre rozvoj migračnej politiky

	(1) Zmluvné strany zriaďujú Medzinárodné centrum pre rozvoj migračnej politiky (ICMPD) so sídlom vo Viedni ako medzinárodnú organizáciu. ICMPD bude vykonávať analýzu prebiehajúcich a potenciálnych migračných tokov smerujúcich do európskych prijímajúcich krajín, sledovať a študovať situáciu v hlavných krajinám pôvodu migrantov a vypracovávať opatrenia smerujúce k lepšiemu rozpoznávaniu a kontrole migračných pohybov.  

	(2) Vyššie uvedená medzinárodná organizácia je právnickou osobou.

	(3) Právna subjektivita, výsady a imunity ICMPD v Rakúskej republike budú upravené Rakúskou republikou.

Článok 3	Riadiaca skupina

	Riadiacu skupinu tvoria zástupcovia zmluvných strán. Každá zmluvná strana je v Riadiacej skupine zastúpená jedným členom.

	Predsedníctvo v Riadiacej skupine je založené na systéme pravidelného striedania sa zmluvných strán.

	Riadiaca skupina sa schádza podľa potreby, najmenej však trikrát do roka.

Článok 4	Povinnosti Riadiacej skupiny

	Riadiaca skupina
	-	vykonáva všeobecný dohľad nad ICMPD,
	-	menuje riaditeľa ICMPD,
	-	schvaľuje výročnú správu riaditeľa ICMPD,
	-	schvaľuje a finančne zabezpečuje riadny ročný rozpočet ICMPD,
	-	schvaľuje ročné vyúčtovanie ICMPD,
	-	schvaľuje pracovný program ICMPD,
	-	schvaľuje konferenčný program ICMPD,
	-	schvaľuje zmluvy ICMPD,
	-	schvaľuje projekty, ktoré ICMPD samo navrhuje, ako aj tie, ktoré mu budú predložené,
	-	poskytuje ICMPD podporu pri jeho politických kontaktoch,
	-	berie na vedomie správy o činnosti ICMPD,
	-	radí riaditeľovi ICMPD v zásadných otázkach,
	-	menuje členov do Poradného orgánu,
	-	radí sa a rozhoduje o prijatí ďalších zmluvných strán.

Článok 5	Riaditeľ ICMPD

	Riaditeľ ICMPD úzko spolupracuje s medzinárodnými a národnými organizáciami a inštitúciami pôsobiacimi v oblasti migračnej politiky. Môže prevziať riešenia úloh na základe žiadosti medzinárodných organizácií, konferencií, mechanizmov či procesov, ako napríklad Viedenského, Berlínskeho a Budapeštianskeho procesu a ďalších fór zaoberajúcich sa otázkami migrácie. Sleduje národné migračné politiky a prax v jednotlivých priemyselných krajinách a v ďalších dotknutých krajinách, ako aj poznatky výskumu v tejto oblasti, a vedie o tom dokumentačnú bázu. Analyzuje postupy a trendy a vypracováva stratégie riešenie daných problémov.

	Významný základ jeho práce tvorí Strategická platforma prijatá v rámci neformálnych konzultácií. V tomto ohľade venuje zvláštnu pozornosť problematike kapacitných možností zmluvných strán pre prijímanie migrantov z hľadiska demografického, ekonomického, sociálneho, politického, kultúrneho i ekologického. Riaditeľ ICMPD tiež monitoruje a rozvíja už existujúcu činnosť zameranú na riešenie príčin migrácie a následne na zlepšenie kontroly migračných pohybov. Koncipuje návrhy na harmonizáciu migračnej politiky a praxe v medzinárodnom meradle.

	Riaditeľ ICMPD je priamo zodpovedný Riadiacej skupine. Prijíma pracovníkov, na ktorých boli uvoľnené finančné prostriedky, a je ich nadriadeným. Povinnosti riaditeľa ICMPD sú podrobne upravené v samostatnom dokumente.

Článok 6	Využívanie služieb ICMPD

	Zmluvné strany majú právo využívať bez obmedzenia akékoľvek výsledky činnosti ICMPD pre svoje vlastné účely pri formulovaní svojej migračnej politiky, ako aj pri svojom pôsobení v oblasti medzinárodnej migračnej politiky.

	Rovnako môžu dávať tieto výsledky k dispozícii inštitúciám, ktoré o ne prejavia záujem, ak to tieto budú považovať za vhodné.

	Ak postačujú pracovné kapacity, sú služby ICMPD k plnej dispozícii zmluvným stranám.

Článok 7	Financovanie ICMPD

	Finančnú zodpovednosť za prevádzkové náklady ICMPD berú na sebe v plnej miere zmluvné strany.

	Riadiaca skupina obdrží každoročne od riaditeľa ICMPD návrh rozpočtu na nasledujúci rok, ktorý zahŕňa výdavky na personál, služobné cesty, kancelárske priestory, administratívu, reprezentáciu a ďalšie výdavky. Riadiaca skupina rozpočet schváli a rozhodne o rozdelení nákladov pre jednotlivé zmluvné strany. Uprednostňuje sa rozdelenie nákladov medzi strany rovnakým dielom.

	ICMPD môže prijímať granty na projekty, dobrovoľné príspevky, finančné dary a iné dary.

	Zmeny v rozpočtovom pláne vrátane prípadného zvýšenia príspevkov zmluvných strán musí schváliť Riadiaca skupina.

Článok 8	Účasť ďalších strán a medzinárodných organizácií

	Riadiaca skupina môže vyzvať štáty alebo medzinárodné organizácie, aby sa stali zmluvnými stranami tejto dohody.

	Prístup ďalších strán k tejto dohode alebo účasť na projektovej činnosti ICMPD by sa mali zakladať na vzájomnej dôvere a spoločných záujmoch, ako aj na oddanosti politickým zásadám vyjadreným vo vyššie uvedenej Strategickej platforme neformálnych konzultácií z roku 1991 a v záverečných dokumentoch konferencií ministrov vo Viedni, Berlíne a v Budapešti. 

Článok 9	Poradný orgán

	Riaditeľovi ICMPD pomáha Poradný orgán, ktorý môžu tvoriť osobnosti z oblasti politiky a vedy z rôznych krajín a medzinárodných organizácií. Poradný orgán nemôže dávať riaditeľovi ICMPD príkazy, ale môže navrhovať projekty a pomáhať zabezpečovať ich financovanie.

Článok 10	Sídlo a administratívne zabezpečenie ICMPD

	Rakúska republika sa zaväzuje, že v najvyššej možnej miere uľahčí činnosť a aktivity ICMPD a jeho personálu pri vykonávaní tejto dohody.

Článok 11	Skončenie platnosti dohody

	Každá zmluvná strana môže ukončiť svoje členstvo s trojmesačnou výpovednou lehotou.

Článok 12	Nadobudnutie platnosti

	Táto dohoda nadobudne platnosť so spätnou účinnosťou dňa 1. mája 1993.

									Viedeň, 1. júna 1993

Za Švajčiarsku konfederáciu:	(podpis)

Za Rakúsku republiku:	(podpis)

	Príloha

	Signatári dohody o zmene z roku 2003 rozšírili jej preambulu o nasledujúce vysvetlenie mandátu ICMPD:

„Oceňujúc opatrenia a kroky prijaté ICMPD k 

-	prispievaniu k rozvoju inovatívnych, obsažných a medzinárodne zosúladených riešení úloh v oblasti migrácie v rámci medzinárodne uznávaných právnych predpisov;
-	identifikácii a ďalšiemu rozvoju najlepších postupov a štandardov na účel zlepšenia efektívnosti a účinnosti migračného manažmentu štátov;
-	zlepšeniu a uľahčeniu regionálnej a medzinárodnej spolupráce v oblasti migračnej politiky a migračného manažmentu vrátane kontaktov a dialógu medzi krajinami pôvodu, tranzitu a cieľovými krajinami;
-	podpore a rozvoju stratégie v boji proti nepravidelnej migrácii, pašovaniu a obchodovaniu s ľuďmi a ich redukovaniu;
-	uľahčeniu zriadenia udržateľných a obsažných systémov pre systematickú migráciu a
-	uľahčeniu výmeny informácií o údajoch týkajúcich sa migrácie vrátane informácií o krajinách pôvodu;“